CELEX: C2007/223/36
Language: el
Date: 2007-09-22 00:00:00
Title: Υπόθεση F-70/07: Προσφυγή-αγωγή της 23ης Ιουλίου 2007 — Marcuccio κατά Επιτροπής

22.9.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 223/20
            
         Προσφυγή-αγωγή της 23ης Ιουλίου 2007 — Marcuccio κατά Επιτροπής
   (Υπόθεση F-70/07)
   (2007/C 223/36)
   Γλώσσα διαδικασίας: η ιταλική
   Διάδικοι
   
      Προσφεύγων-ενάγων: Luigi Marcuccio (Tricase, Ιταλία) (εκπρόσωπος: G. Cipressa, δικηγόρος)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ο προσφεύγων-ενάγων (στο εξής: προσφεύγων) ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την, όποια μορφή και αν έχει, απόφαση (στο εξής: επίμαχη απόφαση) με την οποία η καθής-εναγομένη (στο εξής: καθής) απέρριψε την από 22 Ιουνίου 2006 αίτηση του προσφεύγοντος να του καταβάλει η Επιτροπή το μέρος των δικαστικών του εξόδων στην υπόθεση T-176/04 (1), Marcuccio κατά Επιτροπής, που εκδικάστηκε από το Πρωτοδικείο των Ευρωπαϊκών Κοινοτήτων, στην καταβολή του οποίου μέρους η καθής καταδικάστηκε με διάταξη της 6ης Μαρτίου 2006·
            
         
               —
            
            
               να ακυρώσει, εφόσον παρίσταται ανάγκη, την, όποια μορφή και αν έχει, απόφαση με την οποία απορρίφθηκε η διοικητική ένσταση του προσφεύγοντος κατά της επίμαχης αποφάσεως·
            
         
               —
            
            
               να υποχρεώσει την καθής να καταβάλει στον προσφεύγοντα το ποσό των 6 347,67 ευρώ πλέον τόκων υπερημερίας προς 10 % ετησίως με ετήσιο ανατοκισμό από την ημερομηνία της αιτήσεως της 22ας Ιουνίου 2006 μέχρι σήμερα, ως αποζημίωση για την αποκατάσταση της περιουσιακής ζημίας που ο προσφεύγων υπέστη από την επίμαχη απόφαση·
            
         
               —
            
            
               να υποχρεώσει την καθής να καταβάλει στον προσφεύγοντα το ποσό των 1 000 ευρώ, ως αποζημίωση για το κέρδος που διέφυγε από τον προσφεύγοντα λόγω του ότι ο τελευταίος δεν μπόρεσε να έχει εγκαίρως το ποσό που δεν του καταβλήθηκε·
            
         
               —
            
            
               να υποχρεώσει κατά δίκαιη κρίση την καθής να καταβάλει στον προσφεύγοντα το ποσό των 3 000 ευρώ ή το μεγαλύτερο ή μικρότερο ποσό που το Δικαστήριο Δημόσιας Διοίκησης θα καθορίσει κατά δίκαιη κρίση, ως χρηματική ικανοποίηση λόγω της ηθικής βλάβης που η επίμαχη απόφαση προκάλεσε στον προσφεύγοντα·
            
         
               —
            
            
               να υποχρεώσει την καθής να καταβάλλει στον προσφεύγοντα, για κάθε ημέρα από σήμερα μέχρι την ημέρα που θα εκτελεστεί από την καθής κάθε απόφαση με την οποία γίνεται εν όλω και χωρίς καμία εξαίρεση δεκτή η από 22 Ιουνίου 2006 αίτησή του, το ποσό των 2 ευρώ, ή το μεγαλύτερο ή μικρότερο ποσό που το Δικαστήριο Δημόσιας Διοίκησης θα καθορίσει κατά δίκαιη κρίση, την πρώτη ημέρα κάθε μήνα σχετικά με τα δικαιώματα που γεννήθηκαν τον προηγούμενο μήνα, ως αποζημίωση για την αποκατάσταση της ζημίας που θα απορρεύσει από την τυχόν καθυστέρηση όσον αφορά την εκτέλεση της αποφάσεως να γίνει δεκτή η αίτησή του·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, προς στήριξη της προσφυγής-αγωγής του, προβάλλει τους ακόλουθους τρεις ισχυρισμούς: 1) απόλυτη έλλειψη αιτιολογίας, 2) παράβαση των εφαρμοστέων διατάξεων και 3) παράβαση του καθήκοντος προνοίας και του καθήκοντος χρηστής διοικήσεως.
   
      (1)  EE C 121 της 20.5.2006, σ. 12. Εκ παραδρομής ο προσφεύγων αναφέρεται στην υπόθεση T-176/03 αντί της υποθέσεως T-176/04.